Rongyokba tekert nő lépett ki a mocsárból, hét hatalmas skorpió kíséretében.
Gyermekkel kezében indult el ételt koldulni a legközelebbi faluig.
Egy pazar kastélyhoz érkezett,
de a ház úrnője rongyos öltözetét
és nem mindennapi kísérőit látván, becsapta előtte az ajtót.
Továbbment az úton, mígnem egy kunyhóhoz érkezett.
Az ott lakó nő megsajnálta az idegent, és felajánlotta, amije épp volt:
egyszerű ételt és szalmaágyat.
Vendége nem egyszerű kéregető volt.
Ő volt Ízisz, Egyiptom leghatalmasabb istennője.
Ízisz Széth fivére elől bujkált, aki meggyilkolta férjét,
és meg akarta ölni újszülött gyermekét, Hóruszt.
Széth szintén hatalmas isten volt, és kereste őket.
Azért, hogy elbújjon, Ízisznek nagyon óvatosnak kellett lennie,
nem használhatta erejét.
De nem maradt segítség nélkül.
Szelket, a mérgező állatok istennője
hét legfélelmetesebb szolgálóját küldte Ízisz és fia védelmére.
Amint Ízisz és fia, Hórusz elhelyezkedtek a szerény hajlékban,
a skorpiók bosszankodtak, hogyan is bánt a gazdag nő isteni úrnőjükkel.
Összegyűjtötték mérgüket, és egyiküknek, Tefennek adták.
Az éjszaka közepén Tefen odalopódzott a házhoz.
Amint bekúszott az ajtó alatt,
észrevette, hogy az úrnő kisfia békésen alszik,
és kegyetlenül megszúrta.
Ízisz és háziasszonya hangos jajgatásra ébredt.
Mikor kinéztek a kunyhó ajtaján,
látták, amint egy anya szalad az utcán,
és sír, míg gyermekét tartja kezében.
Mikor Ízisz felismerte a nőt, aki elzavarta,
megértette, mit tettek a skorpiói.
Ízisz kezébe vette a fiút, és erőteljes varázslatot mondott:
"Ó, Tefen mérge, gyere ki, és ess a földre!
Befen mérge, ne haladj előre, ne terjed tovább, gyere ki,
és ess a földre!
Mert Ízisz vagyok, hatalmas Varázslónő, varázsigék tudója.
Ess a földre, Mestet mérge! Mestetef mérge, ne siess!
Ne emelkedj, Petet és Thetet mérge! Ne közeledj, Matet mérge!"
Minden egyes kimondott név semlegesítette a megnevezett skorpió mérgét.
A gyermek megmoccant, és az anyja sírt a boldogságtól,
és sajnálkozott korábbi viselkedéséért,
megbánás gyanánt minden vagyonát felajánlotta Ízisznek.
A nő, aki befogadta Íziszt, döbbenten nézte a történteket,
fogalma sem volt, kit fogadott be otthonába.
Attól a naptól kezdve
az emberek borogatást tettek a skorpió csípésére,
és mágikus szavakat mondtak, ahogy az istennő is tette.